ตื่นตา พายุงวงช้าง โผล่ป่าตอง ห่างฝั่งเพียง 1 กม. ก่อนฝนถล่ม (คลิป)
พายุงวงช้าง โผล่กลางอ่าวป่าตอง หมุนนานร่วม 15 นาที จากนั้นกลืนหายไปในทะเล ก่อนฝนถล่มหนักลงมา สร้างความตื่นตาตื่นใจให้ชาวบ้าน-นักท่องเที่ยว ที่พบเห็นเมื่อวันที่ 26 ก.ค.63 ผู้ใช้เฟซบุ๊กชื่อ มด คอลาย ซึ่งเป็นไลฟ์การ์ดประจำหาดป่าตอง อ.กะทู้ จ.ภูเก็ต ได้โพสต์คลิปพร้อมข้อความระบุว่า พายุงวงช้างที่หาดป่าตอง ทั้งนี้ในคลิปดังกล่าวเป็นภาพเหตุการณ์ ขณะที่พายุงวงช้างเริ่มก่อตัวขึ้นกลางอ่าวป่าตอง ซึ่งห่างจากชายหาดประมาณ 1 กิโลเมตรจากการสอบถามผู้โพสต์ เล่าว่า ขณะกำลังปฏิบัติหน้าที่ประจำชายหาดช่วงเช้าวันนี้ ซึ่งมีสภาพอากาศปิด ท้องฟ้าค่อนข้างมืดครึ้ม และมีนักท่องเที่ยวบางตา ปรากฏว่ามีกลุ่มเมฆสีดำลอยต่ำ ก่อนที่พายุงวงช้างจะเริ่มก่อตัวขึ้น จึงถ่ายภาพไว้ จากนั้นค่อยๆ สลายและหายไปในทะเล รวมระยะเวลาก่อตัวและสิ้นสุดประมาณ 15 นาที ก่อนที่ฝนจะตกลงมาอย่างหนักสำหรับพายุงวงช้าง หรือในบางท้องถิ่นจะเรียกว่า พายุนาคเล่นน้ำ เป็นพายุเกิดขึ้นได้ในหลายแบบ ลักษณะที่พบได้บ่อยสุด คือ รูปทรงกรวย โดยพายุจะก่อตัวจากก้อนเมฆ และหมุนตัวยื่นลงมาในลักษณะเป็นเกลียวรูปกรวย โดยปกติแล้วการเกิดพายุงวงช้างมักจะเกิดขึ้นในช่วงที่มีฝนฟ้าคะนอง ลักษณะของพายุจะเหมือนงวงช้างสีดำขนาดใหญ่ โดยส่วนใหญ่ที่พบมีความยาวประมาณ 10-600 เมตร และมีเส้นผ่านศูนย์กลางตั้งแต่ 1-10 เมตร หมุนด้วยอัตราความเร็ว 20-80 เมตรต่อวินาที อาจเกิดเพียงลูกเดียวหรือจะเกิดหลายลูกพร้อมๆ กันก็ได้ เคลื่อนที่ช้า ถ้าความเร็วลมในพายุมีสูง ก็อาจทำให้เรือเล็กๆ ล่มได้ ดังนั้นหากต้องพบเจอกับพายุนี้ ควรรีบหนีไปในทิศทางตรงกันข้ามกับพายุให้เร็วที่สุด จึงจะมีโอกาสรอดพ้นจากอันตรายได้
พายุงวงช้าง โผล่กลางอ่าวป่าตอง หมุนนานร่วม 15 นาที จากนั้นกลืนหายไปในทะเล ก่อนฝนถล่มหนักลงมา สร้างความตื่นตาตื่นใจให้ชาวบ้าน-นักท่องเที่ยว ที่พบเห็น 
พายุงวงช้าง,พายุงวงช้างกลางทะเล,หาดป่าตอง,ป่าตอง,ภูเก็ต,พายุ,พายุฝนฟ้าคะนอง,ข่าวทั่วไป